text: Ипотечното кредитиране дискутираха брокери на форум в Бургас - Икономика и туризъм
  Ипотечното кредитиране дискутираха брокери на форум в Бургас
  публикувано на 17.09.19 в 16:24 | обновено на 18.09.19 в 08:39
  Интервю с Тихомир Тошев - кредитен експерт
  Финансирането на имотните сделки, бе един от основните акценти на брокерски бизнес форум, който се състоя в Бургас. Експерти коментираха възможностите за партньорство между банки, кредитни посредници, брокери и клиенти. Репортаж на Мария Стефанова.
  Конкурентността в сектор имоти е фактор за устойчивото развитие на всеки град. Есента е сезонът, в който се сключват най много сделки и се теглят най много ипотечни кредити. Въпреки това ръстът на цените на жилища ще се успокои – прогнозира Тихомир Тошев – експерт по кредитиране.
  "Сега предстои най-силният период в пазара на недвижими имоти, това обаче не винаги води до ръст на цените. Просто, нормално е в края на годината,всеки българин вече си прави точна сметка какво е изкарал и спестил през годината, какви са очакванията му за растеж на доходите му и доколко са стабилни и тогава пристъпва по-лесно към решение да си закупи ново жилище…Достъпното ипотечно кредитиране в момента е един от факторите за ръста при сделки с недвижими имоти в Бургас, но не е единствен" – коментира кредитният посредник. Според него, в момента са се подобрили доходите на българите, те се чувстват по-стабилни и спокойни и предпочитат да спестят пари в недвижим имот, отколкото на депозит, тъй като лихвите на банките за спестяванията са твърде ниски.
  "Докато банките отпускат отпускат лесно кредити и сделките ще растат, цените обаче ще се успокоят и ще се замразят през зимата" – прогнозира Тихомир Тошев – експерт от Кредитен център в София.